 अपनी खजानची दी नौकरी दे सिलसिले च ओ हीरानगर थमां पैह्ले बसोह्ली ते फ्ही कठूऐ तब्दील कीते गे।  इनें दौनें थाह्रें ओ आर्य-समाज दे संगठन ते उसदे प्रोग्रमें च बड़ी दिलचस्पी लैंदे रेह्।  आर्य समाज दे सुधार-वादी कम्में दा उस बेल्लै रियास्ती च बड़ा सख्त बरोध कीता जा करदा हा।  बैसे बी इक सरकारी मलाज़मै दा, कट्टर बचारें आह्ले परम्परावादी लोकें च रेहियै, हरीजन-सुधार ते सेवा दे कम्में च दिलचस्पी लैना, इक बड़े खतरे आली गल्ल ही।  कठूए च उनेंगी केईं बारी धमकियां थ्होइयां हियां पर दलित लोकें च शुद्धि दा कम्म करने कोला ओ पिच्छें नेईं हटे।  इस कम्मै गी कट्टरतावादी लोक ‘कुफर’ आखदे हे।  कठूए च उंदे इनें कम्में दा इन्ना बरोध कीता गेआ।  लेकिन वीर रामचन्द्र, पैह्लें आंगर गै साम्बे दे आले-दुआले दे ग्राएं च जाइयै सुधार ते प्रचार दा कम्म उस्सै लगन कन्नें करदे रेह्।  सन् 1920-21 ई. च साम्बे च आर्य समाज दा वार्शक सम्मेलन होआ।  उस सिलसिले च नग्गरै च इक जलूस कड्ढेआ गेआ।  पर उसदा बरोध करने आस्तै किश कट्टरतावादी लोक नंगियां तलोआरां लेइयै सामनै आई गे।  उनें लोकें गी डर हा जे आर्य-समाज दे इस आंदोलन दे नतीजे दे तौरै पर कुतै ए ‘नीच जाति’ दे लोक उंदी चाकरी करने कोला जाबर नेईं होई जान ते समाजी तौरै पर बरोबरी दे दा’वेदार नेईं बनी जान।  ए गल्ल भला अपने आपै गी उच्चे, सुच्चे ते हाकम मन्नने आले जाबर तबके गी कियां बरदाश्त हुंदी ?  आर्यसमाज दे जलूसै दी उस खतरनाक स्थिति च वीर रामचन्द्र अपनी जान्ना दी परवाह् कीते बगैर अग्गें निकली आए ते उनें कट्टरता च गुमराह् होए दे लोकें गी बंगारियै आखेआ जे ओ अपना पैह्ला फट्ट उनेंगी गै मारन।  पर इन्ने चिरा च गै साम्बे दे किश स्याने बजुर्ग लोकें बिच्च-बचाs करियै इस झगड़े गी खतम कराया। 